നാവിക ആസ്ഥാനത്തിനടുത്തു അനുമതിയില്ലാതെ ഡ്രോണ് പറത്തി ദൃശ്യങ്ങള് പകര്ത്തി യുവാവ് പിടിയില് കൊച്ചി: യൂട്യൂബ് ചാനലിനു വേണ്ടി നാവിക ആസ്ഥാനത്തിനടുത്ത് അനുമതിയില്ലാതെ ഡ്രോണ് പറത്തി ദൃശ്യങ്ങള് പകര്ത്തിയ യുവാവ് പിടിയില്. വടുതല സ്വദേശി ജോസ് ലോയ്ഡ് ലിനസ്26 ആണ് നാവികേ സേനാ ഉദ്യോഗസ്ഥരുടെ പിടിയിലായത്. തോപ്പുംപടി പഴയ പാലത്തില്നിന്നു ഡ്രോണ് പറത്തുകയായിരുന്ന ഇയാളെ പിടികൂടി കൂടുതല് അന്വേഷണങ്ങള്ക്കായി തോപ്പുംപടി പൊലീസിനു കൈമാറിയതായി പ്രതിരോധ സേനാ വക്താവ് കമാന്ഡര് അതുല്പിള്ള അറിയിച്ചു. അതീവ സുരക്ഷാ മേഖലയായ ഇവിടെ യാതൊരു അനുമതിയും ഇല്ലാതെയായിരുന്നു യുവാവിന്റെ ഡ്രോണ് പറത്തല്. യുവാവ് മറ്റൊരു വ്യക്തിയുടെ കയ്യില്നിന്ന് ഓണ്ലൈനായി വാങ്ങിയതാണ് ഡ്രോണ്. അതുകൊണ്ടുതന്നെ വാങ്ങിയതിന്റെ രേഖകള് ഇയാളുടെ കൈവശമുണ്ടായിരുന്നില്ല. സിആര്പിസി സെക്ഷന് 102, 151 പ്രകാരം യുവാവിനെതിരെ കേസെടുത്ത് അറസ്റ്റു ചെയ്ത ശേഷം സ്റ്റേഷന് ജാമ്യത്തില് വിട്ടയച്ചു. അതിര്ത്തികളിലും മറ്റും ഡ്രോണ് ഉപയോഗിച്ചുള്ള ആക്രമണങ്ങള് പതിവു സംഭവമായതോടെ ദേശീയ തലത്തില് തന്നെ ഡ്രോണ് പറത്തലിന് കര്ശന മാര്ഗനിര്ദേശം സര്ക്കാര് കൊണ്ടുവന്നിരുന്നു. നാവികസേനാ ആസ്ഥാനം പോലെ അതീവ സുരക്ഷാ മേഖലയ്ക്ക് നിശ്ചിത പരിധിയില് ഡ്രോണ് പറത്താന് അനുവദിക്കരുതെന്നും നിര്ദേശമുണ്ട്. ഡ്രോണ് വാങ്ങുന്നതിനും പറത്തുന്നതിനും ഡയറക്ടറേറ്റ് ഓഫ് സിവില് ഏവിയേഷന്റെ അനുമതി വാങ്ങണമെന്നാണ് നിര്ദേശം. ഡ്രോണ് കൈമാറ്റം ചെയ്യാനോ സുരക്ഷിത മേഖലകളില് പറപ്പിക്കാനോ പാടില്ലെന്നും കര്ശന നിര്ദേശമുണ്ട്.